FI Euroopan unionin virallinen lehti C 188/19

NEUVOSTON PÄÄTÖS…,

tehty…,

jäsenvaltioiden lainvalvontaviranomaisten ulkomaille lähettämien yhteyshenkilöiden yhteisestä käytöstä päätöksen 2003/170/YOS muuttamisesta

(2005/C 188/12)

EUROOPAN UNIONIN NEUVOSTO, joka

ottaa huomioon Euroopan unionista tehdyn sopimuksen ja erityisesti sen 30 artiklan 1 kohdan a, b ja c alakohdan, 30 artiklan 2 kohdan c alakohdan sekä 34 artiklan 2 kohdan c alakohdan,

ottaa huomioon Ison-Britannian ja Pohjois-Irlannin yhdistyneen kuningaskunnan aloitteen (1),

ottaa huomioon Euroopan parlamentin lausunnon (2),

sekä katsoo seuraavaa:

neuvoston päätöksen 2003/170/YOS (3) täytäntöönpanoa koskevan arvioinnin perusteella kyseisen päätöksen tiettyjä säännöksiä olisi muutettava, jotta voidaan ottaa huomioon jäsenvaltioiden nykyinen käytäntö, joka koskee ulkomaille lähetettyjen Europol-yhteyshenkilöiden käyttöä tiedon välittämiseksi Europol-yleissopimuksen (4) mukaisesti ja aloitetta järjestää yhteyshenkilöiden tapaamisia;

ON PÄÄTTÄNYT SEURAAVAA:

1 artikla

Neuvoston päätöksen 2003/170/YOS muuttaminen

Muutetaan neuvoston päätös 2003/170/YOS seuraavasti:

1. Lisätään 1 artiklan 1 kohtaan alakohta seuraavasti: ”Tässä päätöksessä ’Europol-yhteyshenkilöllä’ tarkoitetaan Europolin työntekijää, joka lähetetään yhteen tai useampaan kolmanteen maahan tai kansainväliseen organisaatioon tukemaan ja sovittamaan yhteen yhteistyötä kyseisten maiden tai järjestöjen ja Europolin välillä helpottamalla niiden välistä tiedonvaihtoa.”;

2. Lisätään 1 artiklan 2 kohtaan alakohta seuraavasti: ”Tätä päätös ei vaikuta Europol-yhteyshenkilöiden tehtäviin, joita he suorittavat Europol-yleissopimuksen puitteissa, eikä Europol-yleissopimuksen täytäntöönpanojärjestelyihin eikä Europolin ja kyseisen kolmannen maan tai kansainvälisen järjestön välillä tehtyihin yhteistyösopimuksiin.”;

3. Lisätään 4 artiklan 1 kohtaan virke seuraavasti: ”Tällaisia tapaamisia voidaan järjestää myös minkä tahansa muun jäsenvaltion ja erityisesti sellaisen jäsenvaltion aloitteesta, joka toimii Euroopan unionin yhteistyön ’johtovaltiona’ tietyssä maassa tai tietyllä alueella.”;

4. Lisätään 8 artiklaan kohdat seuraavasti: ”3. Jäsenvaltiot voivat kansallisen lainsäädäntönsä ja Europol-yleissopimuksen mukaisesti esittää Europolille pyynnön käyttää kolmansiin maihin tai kansainvälisiin järjestöihin lähetettyjä Europol-yhteyshenkilöitä asiaankuuluvien tietojen vaihtamiseksi. Pyynnöt on osoitettava Europolille jäsenvaltioiden kansallisten yksiköiden välityksellä Europol-yleissopimuksen mukaisesti.; 4. Europolin on varmistettava, että sen kolmansiin maihin ja kansainvälisiin järjestöihin lähettämät yhteyshenkilöt toimittavat sille tietoja jäsenvaltioihin kohdistuvista vakavista uhista, jotka liittyvät Europol-yleissopimuksen nojalla Europolin toimivaltaan kuuluvaan rikollisuuteen. Nämä tiedot on toimitettava asianomaisten jäsenvaltioiden toimivaltaisille viranomaisille kansallisten yksiköiden välityksellä Europol-yleissopimuksen mukaisesti.”.

2 artikla

Soveltaminen Gibraltariin

Tätä päätöstä sovelletaan Gibraltariin.

3 artikla

Voimaantulo

Tämä päätös tulee voimaan neljäntoista päivän kuluttua siitä, kun se on julkaistu Euroopan unionin virallisessa lehdessä.

Tehty Neuvoston puolesta Puheenjohtaja …

(1) EUVL

(2) EUVL

(3) EUVL L 67, 12.3.2003, s. 27.

(4) EYVL C 316, 27.11.1995, s. 1. Suomenkielinen toisinto julkaistu kokonaisuudessaan oikaistuna EYVL C 301, 30.9.1998, s. 13.